Pensioen-klasaksie: Transnet se appèl geweierTransnet-pensioenarisse het op 24 April 2014 na die Uniegebou in Pretoria opgeruk om ‘n beswaarskrif te oorhandig. Foto: VF Plus Transnet se aansoek om te appelleer teen ŉ beslissing waarvolgens ŉ R80 miljard-klasaksie teen die maatskappy en sy pensioenfondse ingestel mag word, is deur die appèlhof van die hand gewys. “Die appèlhof het op 17 Desember die aansoek om verlof tot appèl van die hand gewys. Die rede hiervoor is omdat daar geen redelike vooruitsig is vir sukses nie,” het Wynanda Coetzee, ŉ regsverteenwoordiger wat namens die pensioenarisse optree, gesê. “Die appèlaansoek is met koste van die hand gewys. Die pensioenarisse is baie dankbaar want dit beteken daar is hoop.” Volgens Coetzee sal hulle ŉ dagvaarding in die hooggeregshof in Pretoria uitreik sodra die howe weer in Januarie heropen. Die hooggeregshof het op 3 Oktober Transnet se aansoek op te appelleer van die had gewys. Regter Ephraim Makgoba het in sy uitspraak gesê daar is geen gronde vir appèl nie. Makgoba het in Julie vanjaar ŉ bevel uitgereik waarvolgens Johan Pretorius en Johan Kruger namens Transnet se 62 000 verarmde pensioentrekkers ŉ klasaksie kan instel, in ŉ poging om nagenoeg R80 miljard se bates en belange te verhaal. Die pensioenarisse beskuldig Transnet daarvan dat hy die Tweede Transnet Vaste Voordeelfonds gestroop het en tot so mate wanbestuur het dat die fonds nie sy verpligtinge teenoor sy lede kan nakom nie. Transnet is ook daarvan beskuldig dat hy probeer om die pensioenfonds te ontbind. Die verhoging wat die pensionestrekkers ontvang is die afgelope dekade tot 2% per jaar beperk Die hof het tydens Pretorius en Kruger se aansoek gehoor dat talle pensioenarisse slegs sowat R1 per maand ontvang. Sowat 80% van die pensioenarisse ontvang minder as R4 000 per maand en 62% ontvang minder as R2 500 per maand. Meeste van die pensioenarisse is tussen 70 en 90 jaar oud. Die oorgrote meerderheid van die pensioenarisse moet bedel om in hul basiese behoeftes te voorsien en talle het al selfmoord gepleeg.